khistorydata/jeongjo-sjw-relations huggingface dataset:
정조 20년 · 목
敎曰諸承旨當爲持公事入侍矣前都承旨黃昇源仍任卽爲牌招先人侍後謝恩
정조 20년 · 강
召見諸承旨及莊陵志編次諸臣李書九等于誠正閣
정조 20년 · 목
諸承旨持公事入侍也◯予謂書九等曰編役果就緖否書九曰魯陵志中年月紀載有一二可疑處而未得的據此甚可悶矣予曰此書編纂所重有在年月間如有未詳處則不可不更考實錄矣
정조 20년 · 강
命春秋館堂郞考史于鼎足山城
정조 20년 · 목
敎曰編書月日有考出事春秋館堂郞進詣鼎足山城考出實錄以來
정조 20년 · 강
命咸鏡監司趙尙鎭當日辭朝
정조 20년 · 목
敎曰本兵重任不可久曠新除授咸鏡監司待下批當日辭朝
정조 20년 · 강
召見右議政尹蓍東稟事堂上沈頤之李時秀徐有大咸鏡監司趙尙鎭平安監司朴宗甲于誠正閣
정조 20년 · 목
敎曰次對久未爲之大臣與稟事諸堂使之來待招致備郞傳之◯予謂蓍東曰近見濟牧狀啓島民事不能弛心矣何以則爲好蓍東曰臣嘗待罪湖藩時見所謂濟民倉者其庫廒極爲宏大可知其設置經遠之意若於此倉有積儲之美則其於値歉濟民庶可食其效矣蓍東曰諸臣疏箚自有所重雖昏夜亦不得從門隙呈納而向來李秉鼎疏設有不摡之語至於投之闕外豈非過中乎臣聞甚驚惑使之牧置備邊司矣予曰禁軍見汰者今則幾皆還屬矣聞筵臣言向來除汰時列書其名較量地閥云豈非駭然乎有大曰向下傳敎後渠輩無不蹈舞感祝云矣予謂尙鎭曰近來關北百弊俱集而最是蔘茸之弊爲切骨之瘼云矜恤懷綏之方須勉爲之予謂宗甲曰自爲宮官時知之熟矣廉之一字不必加勉於卿而威惠竝行剛柔交濟然後始不負特異之意須善爲之
정조 20년 · 강
水原留守趙心泰狀請禁軍別將李儒敬亟許變通命還送狀本
정조 20년 · 목
心泰以城役都廳前兵使李儒敬除拜禁軍別將令該曹亟許變通馳啓敎以大臣旣有出擧條者狀啓還下送
정조 20년 · 강
改差禁軍別將李儒敬
정조 20년 · 목
右議政尹蓍東啓言新除授禁軍別將李儒敬方監董華城城役姑難上來察任而該營多有擧行之事請姑改差從之
정조 20년 · 강
令武庫印煮硝方廣其方於中外
정조 20년 · 목
右議政尹蓍東啓言我國煮硝之法本自疏略所費廣而得硝少搗以爲藥藥力不猛天陰則濕遇潦則消必添新再擣之後用之肅廟戊寅年間故相臣南九萬建白以譯官金指南北京往來時所傳得煮硝新方令武庫刊布中外比前法功役甚省而得硝幾倍硝品燥猛雖置之地窖而十年經霖絕無潤濕之患土取路上柴爇薪草而仍用其灰此其爲簡便可尙之一端也但其京外頒行者遂寢閣而無繼煮者板本亦毀失不傳良可惜也若於華城軍器備置之時以此方煮取而廣儲之則似好仍又申飭頒布則內而京軍門外而營閫列邑必有隨力煮取之處其爲效益豈但止於一時省費而已乎臣熟知其必可行而常慨此法之寢而不用今因言端敢此仰達敎以肅廟朝印頒煮硝方實爲永久遵行之金石成憲予亦奉置此册于丌上卿言適又若此政合予意大抵我國人昧於煮焇之法貿來於中國如弓角一自完豊府院君諸人編書纂方關西人成根覓納煮法之後雖始略知其制而品猶不精至副使閔就道使譯官金指南購求於燕肆歷累歲累送而又至故相南九萬提擧武庫而功效大著一以用一年草而山木不濯一以取土於大路而人家不侵一以爇柴用其灰而又省土之三分一以是昔年大加稱奬別有賞典於指南卿之此奏卽修明之一端依卿所奏出擧條分付俾有實效令武庫印頒
정조 20년 · 강
命自今朔郡守以上窠限都政以限滿守令通瀜備擬
정조 20년 · 목
吏曹判書沈煥之啓言今朔爲始當爲儲窠而郡守以上窠則京職中可擬之人每患苟簡雖非啓請邑限都政前以限滿守令勿拘純望通瀜備擬以爲次次遷轉之地雖値口傳政事之時一例擧行已成近規請依此爲之從之
정조 20년 · 강
命惠廳月課米一千石依定式輸送總戎廳
정조 20년 · 목
總戎使徐有大啓言本廳支放條華城需米一千石壬子除減以惠廳月課米一千石排比給代而月課物力以兩西小米勿爲添餉作錢取用事已自廟堂草記定式則此米在本廳爲歲人應下之需惠廳謂有年前引等預下終始防塞旣自給代之後作爲當送之物則給代與月課名色各異且本廳一朔料條爲二百八十石零而自惠廳終若不送則軍校接濟他無變通將有目前停料之患烏在其定式給代之意乎請下詢大臣處之詢于大臣右議政尹蓍東曰惠廳旣有引等責償之物則該堂之執言持難不是異事然總廳之年年取用便成應例非此則又無以排朔放下參以彼此緩急之勢宜有相須共濟之義分付該廳姑許輸送似好矣從之
정조 20년 · 강
命洪州牧使柳誼忠淸水虞候白師斌勿爲論罪稅穀裝載官令度支論理勘罪
정조 20년 · 목
忠淸監司林濟遠狀啓以爲順天府田稅一船自本府裝發竝元納雜費一千六百七石零各軍門所納加時木五十五箇今月初二日午後自群山浦遇順風揚帆二更量至洪州元山島風雨暴作波濤接天昏夜罔措之中鴟木折傷水滿船中格卒等各各圖生跳下汲水船該牧使柳誼所拯該虞候白師斌所拯米爲九百八十八石而較諸勘合元載則目下未拯米爲六百十九石零渰死格卒一名連爲搜拯云稅運節次何等嚴重而不待指護深夜獨行半日之內驀過千餘里層溟者雖云風勢之所驅不無形跡之可疑當該監色則方且自臣營各別嚴勘裝載官地方官論罪一款及監色沙格敗船情節待其畢拯報來修啓計料敎以護送一款雖有嚴飭渠發渠船無異逃走則此非護送不勤之罪且百人皆不勤此倅決不然而觀於狀語又如許當該地方官及虞候論罪特爲安徐所謂裝載官可謂兩罪俱發自卿曹草記論理勘罪
정조 20년 · 강
命永興府使李漢興德源府使元毅鎭更令道臣査啓後稟處
정조 20년 · 목
因義禁府李漢興元毅鎭等拿來草記敎以永興數遞宜念其委折與德源爲先令道臣査啓後稟處
정조 20년 · 강
刑曹參議魚用謙上疏辭職賜例批
정조 20년 · 강
配中官李元碩于羅州府
정조 20년 · 강
定太廟洞口居民作統之式
정조 20년 · 목
御營廳漢城府啓言依下敎宗廟洞口內左右居民三十四戶臣等相議作統後常時毋敢喧鬧事各別嚴飭修置城册各定統首使之檢察敎以御覽成册三件修正入啓啓下一件內入這這請出修正二件分置卿營卿府
정조 20년 · 강
命訓鍊院公廨董役人賞典令政院捧傳旨
정조 20년 · 목
訓鍊院以本院各公廨重修燕于樓改建畢役啓敎以先朝乙酉年則先朝臨院施賞有差而今番則連因酬應未能爲之卿及監董都廳看役將校等依乙酉年親臨領賞例令政院捧傳旨施賞卿等以此知悉
정조 20년 · 강
命注書柳遠鳴等拿處重推承旨朴宗來尋命遠鳴付過放送
정조 20년 · 목
敎曰院隸不飭以致傳命之遲滯當該實注書柳遠鳴拿處金履水待復命亦爲拿處不能檢飭之承旨從重推考◯因遠鳴囚單命付過放送
정조 20년 · 강
飭未肅拜玉堂牌招入直
정조 20년 · 목
敎曰未肅拜玉堂牌招推移入直
정조 20년 · 강
判下闕內入直將官等番單
정조 20년 · 목
因兵曹內三廳將闕內各處入直將官守門將等番單敎曰點下者外至二十二日新番從次第輪回入直將官則如有代入之事當次人代入守門將則亦以出番最久人代入而其後番單子書入時各日入直人名下懸注書入事分付
정조 20년 · 강
改差黃海水虞候金宗鉉
정조 20년 · 목
京畿監司金文淳狀啓以爲黃海水虞候金宗鉉赴任之行捽打驛隸濫把驛馬一疋請令攸司照法勘處敎以雖近於僧杖旣登聞之後不可不嚴處爲先改差拿問照律其代令該曹今日政差出
정조 20년 · 목
以洪明浩爲吏曹參判李義綱爲大司諫金和鍾爲正言李翊模爲校理宋翼孝爲修撰李得臣爲知義禁
정조 20년 · 강
改差在外兵郞口傳差出修正監軍單子
정조 20년 · 목
敎曰在外兵曹郞廳改差令該曹口傳差出監軍單子修正以入
정조 20년 · 강
命刑曹判書李祖源施不敍之典前參議李喆模罷職以李得臣爲判書金祖淳爲參議前望也
정조 20년 · 목
敎曰殺獄完決之無得淹滯飭敎至嚴且況行檢之式會推之法別立科條行之有年則近來爲獄官者多不存心於哀矜之義行檢許久任其囚繫置人於成獄未成獄不生不滅之間者其可曰盡獄官之責乎雖以今番言之昨見囚徒愍其諸囚之當暑宛轉之苦狀俾卽折獄於是乎汲汲了當於半日之內其所究竟安知其眞箇究竟死者生者俱不至齎冤茹鬱乎申時呈一完決酉時呈一完決戌時又將呈一完決判下之際又未免悤悤看過草草論理其在欽愼刑獄之道疏漏莫甚焉用此獄官哉行公最久之判堂李祖源施以不敍之典前參議李喆模罷職其餘諸堂從重推考五日錄啓之示之右相法例卽然此後不卽完決以致滯獄者當該法官必請勘罪事言于政府○敎曰刑曹殺獄文案判付有下敎者明當開坐用刑未肅拜參議許遞與未差之代前望單子入之待下批牌招察任前望以得臣等批下
정조 20년 · 강
拿處刑曹佐郞徐應輔
정조 20년 · 목
承旨鄭尙愚啓言殺獄完決文案之每年此月使之趁齋日前入啓以爲判下之地者寔出於愍念當暑滯囚之聖意特令秋曹預爲成案前一日早爲入啓前後飭敎何等申嚴且於昨年今日以文案之遲滯徹夜臨殿至有該曹郞之招致閤外而嚴飭再昨日又有趁早修正以入之命則該曹事當恪勤奉行而臣申後登筵諸道殺獄文案之回啓判付擧條批旨之承書已過九度之後秋曹文案始爲來呈盡數判下之際曉漏將徹身爲獄官莫體恤囚之聖念不有先事之飭令其所擧行若是稽忽以致齋日隔宵之時有此酬應徹曉之擧者萬萬未安該堂雖有處分之命而當該郞廳不可仍置而本院無他可施之罰何以爲之敎以拿處
정조 20년 · 강
命時囚鄭文綏公罪勘放
정조 20년 · 목
敎曰飭已施未經守令亦或可恕時囚罪人鄭文綏以公罪勘放後草記事分付該曹
정조 20년 · 강
命金海殺獄罪人朴渭昌以次律勘處
정조 20년 · 목
先是刑曹判書李祖源以渭昌嚴訊得情事筵達出擧條啓下至是敎以更思手勢凶巧未可以復讎有所參恕大臣獻議亦各有見初欲依議施行此擧條循例啓下追聞筵臣之言以韓文公已定之論有所執難此說亦好然則古人已定之論不可不從筵臣執難之言不可不信金海朴渭昌置之傳生之典以次律勘處事分付道臣
정조 20년 · 강
賑廳以湖西畢賑狀本回啓
정조 20년 · 목
忠淸監司林濟遠狀啓以爲道內設賑十二邑驛飢民畢賑文書今纔齊到飢口穀數一一列錄作爲册子上送賑資則劃得營賑穀二千石常賑穀三千石及報備局請得乙卯條均廳會錄租七百石各營邑鎭年例自備穀五百五十石賑邑別備各穀四百八十石洪州舊敗米八十石合各穀爲六千八百十石受賑飢民十二巡都數合爲十一萬八千一百七十一口而分給穀物爲五千九十五石二斗八升零粥米爲二百十六石三升零醬太爲二百十一石七升零鹽藿價租爲一十七石十斗八升零合用下各穀六千五百二十九石十四斗八升零計除則餘在租爲二百八十石一升零還爲會錄於營賑穀後會錄成册及各邑別備成册亦爲修報備局賑廳賑邑守令之殫誠竭心隨力添補者別無優劣之可論旣非大賑又是職分內事則別單褒啓雖係定式有不敢援例擧論私賑救急邑鎭則附錄於原啓本旣有已例故飢口穀數竝爲列錄於成册末端○公賑秩新昌縣元賑十二巡飢民一萬二千八百七十三口各穀七百一石四斗七升零內米二百九十八石八升零租八十石二斗九升零牟九十石五斗二升醬太二十一石七斗二升零鹽價租四十石七升零藿價租七十一石二斗七升零竝公穀租一百石縣監李惟稱自備○粥米二十三石八斗零公穀牙山縣元賑十二巡飢民一萬二千三百十六口各穀五百九十四石九升零內米二百九十六石十斗九升太一百四十四石十斗六升零租四石一升醬太十九石四斗六升零鹽價租三十石十斗六升零藿價租十八石九斗竝公穀租八十石縣監沈養之自備○粥米二十二石十一斗四升零公穀鹽五石縣監沈養之自備平澤縣元賑十二巡飢民八千六百九十一口各穀四百七十八石四斗六升零內米一百九十九石八斗一升零租一百八十六石十二斗六升零醬太十六石七斗七升零鹽價租二十七石二斗零藿價租四十八石三斗竝公穀○粥米十六石一斗零公穀稷山縣元賑十二巡飢民一萬二千二百二十八口各穀六百十六石二斗九升零內米二百七十七石八斗九升零租一百二十八石五斗三升零牟八十石九斗一升醬太二十四石十三斗一升零鹽價租三十八石十斗九升零藿價租六十六石五升竝公穀○粥米二十三石六升零公穀天安郡元賑十二巡飢民九千口各穀五百十七石十三斗七升零內米一百七十六石一斗二升租九十石五斗八升牟七石三斗三升零醬太十六石十三斗八升零鹽價租二十六石十八斗七升零藿價租五十石七升零竝公穀租一百石牟五十石郡守尹厚東自備○粥米十五石十四斗八升零公穀沔川郡元賑十二巡飢民六千二百十九口各穀三百二十六石五斗四升零內米一百十一石四斗一升零太八十四石十二斗九升零租六十七石四斗零醬太九石十三斗一升零醬價租十四石十二斗一升零鹽價租四石一斗八升藿價租三十四石二斗二升竝公穀○粥米十一石一斗一升零公穀海美縣元賑十二巡飢民一萬二千四百十七口各穀六百五十石內米三百二十五石十三斗一升租一百九十二石三斗七升零醬太租二十四石七斗七升零鹽價租三十九石一斗一升零藿價租六十九石二升零竝公穀○粥米二十三石三斗一升公穀大興郡元賑十二巡飢民一萬二千九百三口各穀七百十三石十斗七升內米二百八十六石二升零太七十三石十一斗五升零租一百三十六石五斗四升零牟八十五石七斗八升醬太二十石三斗四升零鹽價租三十九石十六斗一升藿價租七十一石十一斗竝公穀○粥米二十三石九斗六升零公穀禮山縣元賑十二巡飢民一萬二千七百七十六口各穀六百八十二石三斗二升零內米三百二十五石八斗三升零租一百六十九石六升零醬太二十七石八升零鹽價租四十石八斗七升零藿價租六十九石十四斗七升零竝公穀租五十石縣監朴宗羽自備○粥米二十三石十三斗四升零公穀德山縣元賑十二巡飢民一萬一千六百三十七口各穀六百三十八石五斗四升零內米二百四十三石三斗八升零租二百七十九石四斗三升零醬太十八石十二斗三升零鹽價租三十四石十斗四升零藿價租六十二石四斗五升零竝公穀○粥米二十石九升零公穀康津縣元賑十二巡飢民五千九百十二口各穀三百十九石十二斗一升零內米一百十四石二斗租一百四十八石一斗零醬太九石六斗零鹽價租十七石五升零藿價租三十一石二斗五升竝公穀○粥米九石十四斗五升零公穀成歡驛元賑十二巡飢民一千一百九十九口各穀七十四石十斗三升零內米二十五石十二斗八升零租三十六石一斗六升醬太二石五升零鹽價租三石十三斗六升零藿價租六石十一斗七升零竝公穀○粥米二石四斗四升零公穀私賑秩木川縣私賑十二巡飢民六千三百二十一口各穀四百七石四斗內租三百七十一石十二斗二升零牟三十五石六斗七升零縣監金履恭自備○粥米十石十三斗七升零醬十二石四斗三升零藿七十丹二注之縣監金履恭自備救急秩瑞山郡救急十巡飢民五千四百二十一口租三百六十一石六斗內一百七石二斗前道臣柳焵自備二百五十四石四斗郡守兪岳柱自備○粥米八石十斗二升零醬一石六斗七升零藿一百四十四丹七注之郡守兪岳柱自備泰安郡救急十三巡飢民六千九口各穀四百石九斗內租一百二石九斗前道臣柳焵自備一百八十石三斗牟一百十七石十二斗郡守韓永逵自備○粥米四石十四斗八升醬一石九斗六升藿二十九丹八注之郡守韓永逵自備舒川郡救急十二巡飢民四千三百八十三口各穀三百二十石十斗五升零內租八十五石六斗二升零前道臣柳焵自備七十石八斗二升零牟一百四十六石三斗二升零太十八石七斗八升郡守李一曾自備○粥米七石八斗二升零醬四石三斗零鹽四石十二斗一升零藿四十八丹七注之郡守李一曾自備溫陽郡救急十一巡飢民一千三百九十三口租九十石內三十九石一斗五升前道臣柳焵自備五十一石二升零郡守卞緯鎭自備○粥米十斗九升零醬十斗九升零藿十二丹二注之郡守卞緯鎭自備安興鎭救急十一巡飢民一千五百二十四口各穀九十三石四斗七升零內租三十八石三斗二升前道臣柳焵自備牟五十五石一斗四升零僉使李運祥自備○粥米二石一斗八升零醬九斗四升零藿十五丹七注之零僉使李運祥自備所斤鎭救急十一巡飢民六百五十二口租四十六石十四斗二升零內二十三石十三斗前道臣柳焵自備二十三石一斗二升零僉使李彥植自備○粥米一石一斗七升零醬一石五斗零藿七丹二注之僉使李彥植自備舒川浦救急十二巡飢民五百十五口租三十四石六斗五升內二十四石五斗前道臣柳焵自備十石一斗五升萬戶朴致儉自備○粥米十三斗零醬十二斗九升零藿五丹五注之零萬戶朴致儉自備已上元賑飢民十一萬八千一百七十一口各穀六千五百二十九石十四斗四升零私賑飢民六千三百二十一口各穀四百十八石二斗七升救急飢民一萬九千八百九十七口各穀一千三百七十三石八斗三升零○賑恤廳啓言觀此忠淸監司林濟遠畢賑啓本取考成册則私賑救急邑鎭之自備前前道臣之留置穀物誠心賙救者殊甚可嘉與公賑有異至於公賑邑驛鎭雖有如干自備之邑數旣無多其餘則俱以官穀分給且無優異之績請褒賞一款竝置之穀物之會減會錄依狀聞施行允之
정조 20년 · 강
罷大司諫李義綱正言金和鍾職
정조 20년 · 강
召見承旨于重熙堂
정조 20년 · 목
申時下雨測雨器水深二分
정조 20년 · 목
毓祥宮延祐宮懿昭廟文禧廟夏享在再明也
정조 20년 · 강
命湖西牟還五千八百五十石作租待秋準捧
정조 20년 · 목
備局啓言忠淸監司林濟遠狀啓以爲道內穀物素患不均狀請變通便成年例災邑之本不宜牟者間添轉移之新簿瘠土之酷被凍損者難責本色之準納淸州等三邑驛還牟一萬一千七百石待秋作租至於忠州牟總一州三萬餘石其爲病民不問可知當此右沿各邑穀竭民窘之時特開移貿一路則實爲矯捄之策忠州等六邑牟還中如干石許令代捧沿江沿海牟還數少自願移貿處均排分給收捧時竝耗徵納則兩邑俱便庶有實效移貿之以詳定折價便是通規而列邑各衙門耗條執錢例以時價徵捧則一邑貳價亦不無吏綠爲奸之弊移貿亦以時價代捧準送則吏無容奸民有實惠竝請令廟堂稟旨分付矣諸路還牟作租固多許施之已例而不無目下掣礙之端且有來頭年事之盧萬一千零數難以準許限折半五千八百五十石姑許作租以爲待秋準捧之地峽路之均排移貿揆以事勢實爲裒益之政而以錢代捧之際吏不容奸時價出給之邑民蒙實惠言之雖易行之似難道臣旣如是措辭陳請則防奸之道施惠之政必有多少料量但忠州等六邑之代捧處則皆以邑名陳聞而沿江沿海受去諸處則謂有預量不以某某邑爲請者其在事體有難竝施石數雖不能硬定邑名爲先酌量抄出更爲狀聞然後可以分數許施請以此分付允之
정조 20년 · 목
毓祥宮延祐宮懿昭廟文禧廟夏享在明也
정조 20년 · 목
自卯時至人定測雨器水深一寸四分
정조 20년 · 목
持公事入侍也○承旨黃昇源等曰昨日口傳下敎臣等謹當信如金石而忝在近密之列其來其去漠然不知此固臣等之不忠無狀之罪而殿下何爲此過中非常之擧乎雖以昨日今則下去之下敎觀之可知其闖入城闉群下之心豈不痛惋欲死耶予曰旣有昨日下敎何必更提也
정조 20년 · 목
承旨李益運啓言今日拜辭僉知申光河旣呈下直單子不爲入來請原單勿施從重推考從之
정조 20년 · 강
敍前承旨鄭尙愚
정조 20년 · 목
承旨黃昇源啓言左副承旨李肇源旣已蒙敍除職前承旨鄭尙愚係是同罪之人故仰達敎以敍用
정조 20년 · 강
檢閱吳泰曾金履永聯疏賜批
정조 20년 · 목
昨日疏略曰臣等忝居簪筆之班今日不一言是負殿下也殿下之有言有動臣皆記之而特不言者以其有大臣也以其有諫臣也大臣諫臣旣不得可言之路則史官亦不得不言矣今殿下此下十餘字抹下此誠人臣抗言效命之會而大臣不得入諫官不得入以至玉署空虛喉院寂寥臣以三寸管特書今日光景則後世何觀焉伏願殿下亟收門路阻搪之命以開臣僚引接之路仍治臣等出位言事之罪至是批以門路不期開而自開所辭依施
정조 20년 · 강
前掌令黃瑨陳疏賜批
정조 20년 · 목
疏略曰古今遇災者孰不恐懼修省而能應以實者千載罕覯殿下之應天其果以實而不以文字實與不實不必他求只在殿下之一心而其目有三一曰去偏私殿下試於夜氣淸明之時虛心舒究而澄淸源頭藹然自發行其所無事於日用事爲之間則旣無意必亦絕固我正如天地之含弘日月之普照二曰崇節儉聖人制作法度罔不從節字中出來而斟量損益上下俱足措國勢於亨泰之域則大禹之惡衣周文之卑服良以此也伏願殿下節以制度一循天秩之體而儉約之德躬行以率則民間之侈習自革惜天財而舒民力矣三曰求賢才今之抽黃媲白釣聲名干利祿者果皆經邦而輔治字當今之世不得不以科目取人而專尙科目不求士於科目之外則何以得賢才而列於庶位耶目今人才藐然懷抱才器者固難其人而人生一世才足了一世事則豈必無守道山樊杜門求志不苟售於有司者乎伏願殿下博詢精擇必得賢才苟有經行卓異才可適用者不次收用取以文華兼用實德使不至於崇文而蔑質才勝而德薄則庶回淳厚之風矣批以爾能應旨言事殊可嘉也所陳當留念矣
정조 20년 · 강
江華留守金履翼以防守所四轎來去形止馳啓
정조 20년 · 목
狀啓以爲卽接中軍金璿所報則當日寅時量一飾轎還入防守所昨日四飾轎中一轎從南門出一轎從東門出二轎從西門出濟物萬戶白相甲所報內昨因假留守傳令一轎越往文殊鎭轉向通津路月串僉使白尙麟所報內昨因假留守傳令一轎越去通津邊昇天別將金履鉉所報內昨因假留守傳令一轎越送豊德地寅火堡留鎭代將李大謙所報內昨因假留守傳令一轎越往喬桐自海中直向京江今玆一轎當日雖已從甲津下來其餘三轎之從他津路者無以詳探去處尤不勝萬萬憂悶敎以一轎還入而鬧端僅息觀此狀聞又有三轎出沒之報則諸臣當一依昨日貌樣紛䀨酬應之煩預先疾首列鎭邊將所報以假留守所登聞者推之多有差爽處濟物鎭報之向通津昇天堡報之向豊德兩說相符而寅火堡報之向喬桐云云雖似然矣轉向京江之說已有相左月串鎭報之越去通津云云與假留守所告直向永宗外洋之語尤爲相左兩鎭將令守臣捉來決棍捧拓狀聞事分付兩船之向西南外洋者已至多日則未知見方歇泊於何地且聞行止一如官船擧碇而號砲行船時吹角云爾則其往其還不難推尋抑於其後如文殊渡涉船之徑還還泊本府乎抑由祖江或大阜乎又或南走安興西走延坪乎萬一由祖江云則大臣以下之請對亦所可慮惜乎近日朝廷之過於浮動撓攘
정조 20년 · 강
以明日展拜景慕宮尋置其命
정조 20년 · 목
敎曰明日當由逌瞻門展拜景慕宮該房知悉又敎曰申後膈氣頗苦明日勢難强力景慕宮展拜當於差復後爲之該房知悉又敎曰欲爲調攝明日藥院大臣閣臣承候勿爲入來若或入來酬應苦矣此意掌務官傳于都提調
정조 20년 · 강
命藥院請診諸臣退去
정조 20년 · 목
因藥院請診啓辭敎以比昨氣斡膈間亦頗通利此症別無可以議藥者卿等退去
정조 20년 · 강
命順天府使崔守魯罷職仍令該府重勘
정조 20년 · 목
戶曹啓言因忠淸監司林濟遠順天稅船致敗事狀本有裝載官草記論勘之命矣稅穀裝載法意甚重一船千石之外雖一包穀毋敢添載而今此船中穀物多至一千六百餘石五十林加時木又不下近百石之重揆以法意萬萬駭然四月旬前上納乃是事目所在則三月二十八日始爲裝發亦難免晚時之罪犯科旣非一端行船又不檢飭許多稅穀致此臭載請當該裝載官順天府使崔守魯爲先罷職令該府拿問重勘允之
정조 20년 · 강
命藍浦等八邑牟還移貿之政從該道臣狀請施行
정조 20년 · 목
備局啓言卽見忠淸監司林濟遠狀本則牟還最少處藍浦等八邑抄出登聞今此八邑牟總通計分留較諸民戶則一戶所受爲一二斗三四斗故發賣之錢移貿八邑後或有餘數之可及於他邑者則亦當從分數區劃後邑名石數更爲修報請令廟堂稟旨分付矣移貿一款分數許施事前已行會今此藍浦黃澗等山沿八邑旣抄出登聞還戶所受之零星又不滿五斗皮牟則裒彼益此事勢當然今姑依狀請施行其代捧邑之時價輸送分給邑之準數均排吏奸莫售均惠及民之政惕念嚴飭于諸處克踐前言獲有實劾之意請更分付允之
정조 20년 · 강
命湖南牟還三萬石待秋作租
정조 20년 · 목
備邊司啓言卽見全羅監司徐鼎修狀本則以爲本道麥農左道沿峽及嶺上右沿多有擧一境判歉處嶺下數十餘邑稍稱成熟者亦不免穴農今若於許多邑鎭中只憑假令硬定邑名石數則取捨多寡難保其一一的當勢將待其開糴隨力督捧而其中萬不獲已之處詳察抄出略綽換作然後庶可民受實惠糴無濫觴道內各邑鎭牟還當捧二十八萬四千四百七十四石中限三萬石特許待秋作租事請令廟堂稟旨分付矣今年諸路牟農初雖凍損以中間與末稍日候之連爲調順金棄翻耕者外擧多根上生枝枝間發穗稍獲回蘇能免無麥者比比皆然本道則左道沿峽嶺上右沿旣曰判歉嶺下數十邑亦歸之穴農宜乎荐饑之餘民勢有難準納但開糴督捧隨其不獲已處詳察換作者終恐事勢之難便然道臣旣以三萬石陳聞則必有參量緩急取捨分排者存今姑依狀請許施使之略略換租於最尤甚必難捧處雖不必準此劃下之數亦未爲不可以此事意請一體分付允之
정조 20년 · 강
飭高山縣監金順行當日下送
정조 20년 · 목
全羅監司徐鼎修狀請高山縣監金順行催促下送敎以此狀啓還下送使之當日內下送後草記事分付該曹
정조 20년 · 강
敍前平安監司金載瓚召見于便殿
정조 20년 · 목
敎曰飭已行還朝亦在不遠前監司金載瓚敍用令該曹口傳付軍職
정조 20년 · 강
命注書金履永拿處分揀
정조 20년 · 강
遣承旨馳詣健元陵奉審摘奸局內諸陵一體奉審
정조 20년 · 강
命廟堂諸臣以嶺南右沿漁場還屬統營當否與屬邑時時任爛議稟處昌原等六邑倅令該府拿問移屬後弊瘼之前犯該倅令道臣指名報來後一體拿處重推慶尙監司李泰永
정조 20년 · 목
該監司李泰永狀啓以爲右沿漁場還屬統營當否有詳査狀聞之命矣諸邑論報今纔齊到昌原熊川鎭海泗川昆陽漆原等六邑則漁場之還屬各邑爲其積弊之釐革而不過數年弊復如前至如奸吏之疊徵有甚猾校之橫侵邑屬則名色甚多漁基則陳起不一在處懸案去處給標之法專在吏手近浦諸戶益不聊生如復還屬於營則虛稅濫徵庶不至大甚晉州巨濟河東固城南海等五邑則營校之留連討索稅錢之往來輸運俱爲難支之端而一自屬邑之後弊則差減民以爲便雖有官屬之侵漁告訴有路依賴實多仍置本邑果是衆願云當初漁場之移屬各邑雖出於海戶蘇瘼之道而邑宰之操束未必嚴於統帥吏輩之濫猾亦或甚於營屬奸弊轉滋民怨層加今於備關到付之後起送幕屬詢訪沿浦民情則各邑之中議論不齊一浦之內趨向各異或左或右莫適所從蓋此海氓本無恒心不利於東則又顧之西不得於營則更願屬邑年前之移送各其地方未必不由於此今以各邑所報觀之較絜目前之利害僥倖方來之苦歇不可謂定論屬彼屬此於各邑別無損益其失其得在統營則大爲關捩敎以便民害民與否在於紀綱之嚴立營校邑吏莫敢作弊不在於屬此屬彼之徒歸隨矢立的統閫營樣近甚凋弊之中此條移屬可知其所關之不些而乍移乍還能無鎖刻之嫌雖以說弊各邑言之名以邑倅不能束濕吏奸敢以如復還屬庶不濫徵等語肆然報營而爲道臣者尋常轉聞邑民之弊邑倅不知若於還屬之後雖有萬倍瘼痼尤當秦瘠越視如許邑倅有亦可無亦可烏在其近民乎哉還屬與否卿等更與移屬時時任爛議稟處而報狀駭然之六邑守令等令該府拿問其裒如充耳袖手傍觀之罪移屬後生弊首犯該倅等亦令道臣指名報來後一體拿處當該道臣亦爲從重推考
정조 20년 · 목
敎以明日當由逌瞻門展拜景慕宮該房知悉
정조 20년 · 목
自申時至人定測雨器水深五寸五分
정조 20년 · 목
具翼善冠袞龍袍乘輿出永淸門明政門弘化門入逌瞻門至宮大門內降輿就版位再拜陞詣宮內奉審還入齋室
정조 20년 · 강
召見時原任大臣閣臣及備堂藥院提調于齋殿
정조 20년 · 목
敎曰大臣以承候來待矣次對諸宰亦令待令於齋所近處○左議政蔡濟恭曰浹旬齋居日氣極熱膈氣諸節若何予曰今番則膈氣頗苦惡寒尤甚如此炎熱尙御重衾自昨始得差降而又値國初齋日不得視事且未行展拜之前不欲酬應故初擬今日還宮後行次對矣卿等旣入參班冒熱更會之勞不可不念且此齋殿予則視爲常時居處似與太廟事體有間故延見卿等於此矣濟恭曰卽伏承膈氣差勝之敎下情萬幸而侵早勞動得無餘氣乎予曰其往其來如潮信然而此症卽一氣字所使非一時藥治之可收敎也予命次對爲之濟恭以病未領略廟謨辭予曰時任大臣旣登筵矣豈可無一言乎近來賓對亦多頉稟之時民憂國計漸成弁髦予是之憂持公事入侍每日爲之雖或無公事不爲入侍而存羊之意亦寓其中矣昔在先朝閤門非一處而至若歡慶殿等處入侍之時則賓陽集賢俱爲閤門政院之於閤門旣遠閤門之於便殿亦稍間歷殿廊涉層階而入侍諸臣未嘗以趨走爲難且入侍之久而或許少退則承史諸臣各於簷楹階砌之間相遞傳食卿等亦能記知乎濟恭曰臣自癸亥年以史官習知門路之遠近矣蓍東曰門路稍遠處年老大臣往往休憩而進詣矣予曰近來則新進輩只知協陽之爲閤門而若値萬八門詣閤則爲軫往來之稍間使之先詣監印所而日昨入侍史官輩流汗喘息所見駭然此亦不及古人之致矣予曰雨澤之均適莫近日若云爲民事幸矣濟恭曰雨暘適中可期登熟云矣禮曹判書閔鍾顯曰來六月朔日食時救蝕當依例爲之而昨年則救蝕於觀象監矣今番救蝕之節何以爲之乎雖不必出擧條而仰稟後可以擧行矣予命依例爲之予謂戶曹判書李時秀曰嶺南三漕倉之漕船入來者幾何時秀曰幾盡入來矣予曰凡事不可無申飭矣雖以漕船事言之順川稅船外皆能穩泊此亦申飭之效也
정조 20년 · 강
命前鏡城判官洪秉臣施以道內遠地竄配之典
정조 20년 · 목
左議政蔡濟恭啓言臣於前鏡城判官洪秉臣事有不得不陳達者朝家之初置北兵營也務令以尊重示邊民其所設施比他營閫尤有別焉今以兵使狀啓見之兵營之所推治不過吏鄕而判官因此發怒至以平服突入制勝堂酗酒叫嚷無所不至此實前所未聞之事狀啓中不得已罷黜云云亦不免示弱此若以循例失體一番拿勘而止邊上體統從此隳壞後弊不可不慮臣謂洪秉臣亟施竄配之典宜矣詢于諸大臣領敦寧金履素曰監兵營設置之意體統之重本自不輕而況北兵營比他尤異誠如左相所奏因一微事有此駭擧其在尊事體懲後弊之道恐不當泛看臣亦無異見矣判府事李秉模曰上下相維漢治所以綱擧如使官長不能制吏民營閫不能制管邑朝廷將何所恃乎此等處恐不可泛看右議政尹蓍東曰北閫體統比他自別而判官駭然前所未聞則諸大臣論奏之外臣何有異見乎敎以紀綱所在駭悖莫甚卿等所奏甚爲得宜道內遠地施以竄配之典以嚴邊上體統
정조 20년 · 강
命淮陽平康兩邑還上皮穀待秋以米準折換作
정조 20년 · 목
左議政蔡濟恭啓言卽見江原監司徐有防狀啓則枚擧淮陽府使鄭澤孚平康縣監吳泰齊牒呈以爲兩邑還上中皮穀夥多民人受食精實反少及其捧糴辦納艱辛淮陽春牟二千五百三十五石中限七百石耳牟八千三百四十石中限二千三百石待秋以田米準折換作平康耳牟一千九百九十五石中限五百石稷五千一百三十八石中限二千石租一千二百九十四石中限四百石待秋以田大米準折換作事請令廟堂稟旨分付矣道內民願旣如此道臣又有所量度于中者如是陳請近日他道亦多以此爲請而廟堂竝量宜施行今不可異同且所換石數不至甚多請依狀請許施從之
정조 20년 · 강
命湖西添還換作者待捧糴還分時酌量多少使一道之民均被惠澤
정조 20년 · 목
左議政蔡濟恭啓言今春湖西添還之命實出爲湖民軫饑增糴之盛意而卽伏見該道狀聞則一從各邑結錢海稅之有無多寡各令換穀仍置本邑此雖出於事勢之不獲已而若於自來穀多處又以此添之則朝家爲民之意反恐不免爲生弊其在裒益之政不宜仍置而旣已分排換作則今不可變通前頭捧糴還分之際酌量其換作各邑之穀物多少次次爲裒多益寡之政則一道之民當均被惠澤請以此分付從之
정조 20년 · 강
命金川長湍兩邑劃屬松都事令廟堂爛商稟處
정조 20년 · 목
開城留守趙鎭寬啓言臣頃奉聖敎往來金川審其地形察其民情則以此全郡若屬臣營則事多難便恐難遽議至於大小南兩面請割之論其來雖久特以代土之不相當故每被防塞今若從便換易曲加區劃其於該郡庶不貽弊非但臣營凋殘之可救亦爲關防控制之得宜長湍之沙川以西地雖蕞爾所關亦緊敢將兩處事實彙成册子來待敎曰册子當下廟堂大臣諸宰爛商從長稟處
정조 20년 · 목
承旨李海愚啓言校理沈奎魯諸宰未退之前徑先出去事甚未安請推考警責從之
정조 20년 · 강
罷兵曹參判李晩秀職以徐有大代之前望也
정조 20년 · 목
承旨李海愚啓言今日展拜後還詣齋殿之時侍衛不爲整待於齋殿門外直向還宮門路事甚未安請當該兵曹堂上從重推考敎以別侍衛參判罷職其餘堂郞從重推考參判前望單子入之待下批牌招先隨駕後謝恩前望以有大批下
정조 20년 · 목
敎以前注書金履永令該曹口傳還付注書牌招察任
정조 20년 · 강
推備堂趙尙鎭徐龍輔趙鎭寬李冕膺科治司謁
정조 20년 · 목
以陞殿時誤從他門也
정조 20년 · 목
箚略曰伏聞閟宮展拜有命竊不勝憂慮之忱臣雖愚迷豈不仰認聖慕之彌篤於此時必欲行禮於月內第伏念聖候多日愆和幸旋復常當此暑熱孔熾之時政宜倍加將攝況膈氣之症最妨勞動何不念聖人少愈之戒而迺有此敎耶伏乞退行展拜之禮上弛慈殿慈宮之憂下副臣民之顒望臣準擬今日隨諸大臣之後登筵承候兼請成命之收還忽自昨夕眩症倍添萬無自力之望惟願亟降威罰批以今日展拜豈可中止卿其安心愼攝仍命遺史官傳諭
정조 20년 · 강
命諸承旨持公事待還宮後詣閤
정조 20년 · 목
具翼善冠袞龍袍出齋室乘輿由逌瞻門入弘化門永淸門還內
정조 20년 · 강
命訓鍊院重修時賞典一依先朝乙酉年例捧傳
정조 20년 · 강
旨其中監董首校賞加次校邊將承傳
정조 20년 · 목
承旨李海愚啓言因訓鍊院草記有依先朝乙酉賞典例令政院捧傳旨事有命矣取考政院日記則訓鍊院堂上熱馬一疋面給都廳加資監董將校相當職調用事承傳矣當依此捧傳旨而乙酉年則監董將校只一人今番則聞是二人云何以爲之敎以首校賞加次校邊將承傳
정조 20년 · 강
推濟州牧使柳師模
정조 20년 · 목
承旨蔡弘遠啓言卽見濟州牧使柳師模定配罪人放未放成册則金後文自南海縣移配本牧而巨濟府三字無端添書於南海之上奏御文字如是錯誤請推考警責從之
정조 20년 · 강
遞承旨黃昇源李益運蔡弘遠朴宗來以李冕膺李普溫成種仁金熙朝代之竝前望也
정조 20년 · 강
以尹弼秉爲刑曹參判前望也
정조 20년 · 강
還送龍川府使黃仁煐罷黜狀本仍命逃躱罪人定限捉納
정조 20년 · 목
前平安監司金載瓚狀啓以爲龍川府使黃仁煐殺獄罪人不善防守致此逃失爲先罷黜敎以狀啓還下送定限五十日使之限內捉納事回諭
정조 20년 · 강
命刑曹佐郞徐應輔拿處分揀
정조 20년 · 강
命堤川進士金珩吉等待其上來以聞
정조 20년 · 목
吏曹啓言忠淸道道薦人堤川進士金珩吉今日十七日上來溫陽幼學李建胄身病成痼萬無登時發行之望新昌幼學成時柱親病一向危篤發程日子實難指的云敎以待其上來草記
정조 20년 · 강
命羅州牧使任焴長興府使洪龍健全羅兵虞候李時菡等拿門兵使朴基豊重推仍命刊册外保名今廟堂査問稟處
정조 20년 · 목
御營廳啓言今日新番全羅道五哨軍兵點考則其中長興軍李致孫其弟漕軍保致甲代送羅州軍申昌連其兄水軍保大牙只代送金金伊其兄靑大竹保明軍代送上番軍事體何等嚴重而代點現捉若是夥然萬萬驚駭請當該守令羅州牧使任焴長興府使洪龍健令該府拿問處之調點官全羅兵虞候李時䓧矇然點送尤涉駭然拿問重勘兵使朴基豊亦難免不能檢飭之失從重推考代送軍三名還爲下送令各該邑星火代定上送之意一體分付允之敎以其在問牛喘之義旣見刊册外保名則不可以謬例仍置令廟堂査問稟處
정조 20년 · 강
遞在外未肅拜掌令李泰賢持平金孝秀
정조 20년 · 목
敎曰在外未肅拜臺諫都憲及山林外許遞今日政差出待下批如有未暑經守令牌招暑經下送
정조 20년 · 강
以宋文述爲鏡城判官口傳也
정조 20년 · 목
敎以未下直守令催促下送有闕之代今日政差出其中鏡城判官不多日內辭朝○敎曰吏判聞有實病總管鏡城判官口傳擬入
정조 20년 · 강
以李明運爲禁軍別將
정조 20년 · 강
校理李翊模上疏賜批
정조 20년 · 목
疏略曰顧今言責之大者雖或係君上過中之擧關國家安危之機而禁令嚴密不敢出一口氣則臣等失職固無論當如國事何其大者旣不敢言而竝與其細者而不言則是眞都無事也其可乎臣於項日三司書吏捧侤音事竊有所萬萬憂慨者吏胥亡國之歎自前人有之雖在管庫所掌簿書期會之地尙以吏胥之操縱出入爲之短氣況此堂堂聖朝言議所出之三司乃可以此輩操縱之耶凡今日殿下之廷臣如臣等輩者庸庸碌碌無一可觀誠不足以見孚於君父辭不足以有槪於聖心一事二事積見厭薄而致此耳宜其自悼自訟之不暇而亦不能無憾於天地之大使其官以代降人不古若則斥之可也罪之可也革而罷之亦可也奈何令賤隸反制其官長操公車章牘之權而遮截耶嗚呼顧其名則淸朝之法從耳目而俯首聽命於此輩惟此輩之所爲則由後世觀之當以爲何如時也何如人也事若微細所關甚多不可以已屬過境存而勿論伏願亟收伊日捧侤音之命夫門路阻隔大臣諫臣旣不得言而喉院寂寥玉署一空於此之時職在簪筆者親覩君擧之有違深懼史册之流傳舊筆聯名思校執藝之諫者自是天理之所不容已臣分之所當然矣聖上雖有勘處之命而該府之不少審愼直擬於越理犯分者誠是理外律名臣未知其何說也傍照旣甚不襯官箴自此將廢溺職大矣臣謂當該金吾堂上不可不施以譴責之典批以三司吏事政院旣非訟曹傳者錯矣寧有具格捧招之理乎翰林擬律事禁堂之擬律措語由於强覓何必論責乎
정조 20년 · 강
掌令李泰賢上疏賜批
정조 20년 · 목
疏略曰兵曹參議朴聖泰本以卑微之蹤徒籍依附之勢濫通淸顯歷踐內外物情沸騰爲世指目厥惟久矣癡濫之性手叚漸猾則習爲陰陽之態交媾搢紳之間其所貽害於世道亦一怪鬼之徒也如渠之類雖曰無足責其在懲癉之政亦不可置之不論臣謂朴聖泰亟施刋削之典斷不可已也前正言南基萬向來之疏發怒於臺臣之風聞一語挺身自當公肆反詈已極駭痛而其疏語之無倫絕悖亦一世道之變也滿紙叫嚷無非悖口而至於邪學則初無一字及於痛斥之意而但曰未知今之邪學果何等學云者隱然有周遮掩護之意其張氣無禮之習決不可任其椙狂臣謂南基萬改正臺望仍施削去仕版之典宜矣批以朴聖泰事南基萬事皆無所據而爾習則可駭
정조 20년 · 강
慶尙監司李泰永以戰防船及內司奴婢釐弊事馳啓
정조 20년 · 목
狀啓以爲因忠淸道御史鄭晩錫所啓各邑戰防船改造時以富民差出代將事及內司各司奴婢逃老故不卽頉下事有諸道船弊嚴飭釐正各邑橫侵卽爲頉給之命矣戰兵船改造價之當初劃給非不從優第緣董役之勤慢各異用下之精濫不齊終致奸弊轉滋糜費漸繁而造船有限鎭將或捐薄廩生財沒策軍民多被橫斂各鎭公穀公貨之虛欠未必不由於此而海陬殘氓竟至難保之境營邑鎭堡合爲四十五處其中左水營昌原晉州金海固城南海泗川巨濟昆陽河東鎭海熊川加德等十三處旣不斂民別無捄弊之可論左水虞候營蔚山機張漆原彌助項唐浦平山加背梁蛇梁永登天城西生釜山多大開雲豆毛包伊西平晴川舊所非新門長木南村知世助羅龜山安骨薺浦三千票浦赤梁玉浦等三十二處不可不及今釐正而至於風落木之發賣設庫取殖添補非不便利治海封山設禁甚嚴戰船修改亦有定式則今不可稱以賣買許其取用還耗體重有非自下仰請者留布公貨之京外排用每患不贍則就中許劃亦難擬議舊退船價雖無大叚窒礙殆同車薪杯水則斂民之弊復恐如前惟各營鎭所在留結錢本是防卒給代餘剩之留作不時需者也目今實留合爲六千六百兩零戰兵船改造旣有左道八十朔右道百朔之限則以此六千緍錢劃付三十二處假令各給百兩六年八年之間什二利條要不下二百三百之數以若所劃較彼所費雖不十分稱停竝與舊退船價而沒數劃給則庶可無冷鎭損廩之弊殘卒冤徵之怨而若其分俵之道則較量邑鎭之優劣參互雜費之多寡等殺分排使之存本取殖逐年會錄一如南北漕稅錢之加錄減下例則本錢自在利條漸滋請令廟堂稟處內司奴婢事則今又當改案之時益宜軫蘇弊之道嚴飭列邑臣親目査櫛期於釐正
정조 20년 · 강
忠淸監司林濟遠以添還錢六萬兩作穀形止馳啓
정조 20년 · 목
狀啓以爲本道劃下添還錢六萬兩作穀事擧行形止前道臣李鼎運在任時馳啓而臣之到營在於措劃略定之後乙卯條元結錢五萬七千二百三十五兩九錢五分百一條五百七十二兩三錢七分雜費五百七十二兩三錢七分及海稅錢一千六百十九兩三錢一分都合錢爲六萬兩其所作穀之方必也各從所願則願以純米者絕無願以皮穀者居多其於施設之初不無氄雜之慮就六萬原數之中一半作米一半作租以此分排但淸風丹陽堤川永春等四邑畓少之地難責米租故一從土宜竝以純粟磨鍊錢三兩之大米一石錢一兩二錢之粟租一石皆以詳定例通同計數則三萬兩之所作大米爲一萬石三萬兩之所作租爲二萬三千九百石粟爲一千一百石合各穀三萬五千石待秋成竝耗收捧之意知委各邑應納之錢春則停留已作之穀秋而捧納者寔出於公私兩便之政則其留其作所當一遵朝令而結錢之捧例自歲前作穀之令始在春間令前已納之民其數甚多且結錢中水營及各鎭堡外劃條七千四十九兩以禁御保米代錢移劃則無論已納與移劃旣捧還納之際黠吏之從中作奸在所當慮愚氓之準數還受亦不可必錢則出於夫結結則散在各人卽其把束之間各有分釐之徵其給也有難分析其捧也自多零碎故使各其官招致乎首及注非等任面面而給之人人而曉之俾無一毫疏漏之弊若其秋捧之節亦用是例使戶首及注非等任收合作石以納然後庶無各輸升龠徒費奇羡之患以此意面諭關飭至再至三期於不撓而事集至於土在本邑而民在他境者當年則一體排定皆依邑民之例以此諸般擧行之節措辭申飭列邑
정조 20년 · 강
命溫宮陪從人外邑遺漏者依京中例分等擧行
정조 20년 · 목
敎曰溫宮陪從人外邑遺漏者今始報來云依京中例分等擧行而年歲先令道伯考籍報來後更令主管擧行之堂上稟旨分給
정조 20년 · 목
自去夜人定至是日午時測雨器水深四寸一分
정조 20년 · 강
給漢城府頹戶恤典
정조 20년 · 목
因漢城府頹戶別單敎以恤典令該廳卽爲分給分給然後草記事分付而勿論秩中草家三四間雖完多頹少皆是殘戶一體分給恤典明日午後當送摘奸嚴飭該廳各於其前面面分給○賑廳啓言東部全家頹壓二戶各錢二兩完少頹多三戶三四間中完多頹少三戶各布一匹西部全家頹壓一戶錢二兩三四間中完多頹少三戶各布一匹南部全家頹壓一戶錢二兩完少頹多一戶三四間中完多頹少三戶各布一匹北部全家頹壓一戶錢二兩完少頹多一戶布一匹合錢十兩布十四匹恤典依例分給
정조 20년 · 강
以洪檍爲判義禁金載瓚金思穆爲知義禁李書九爲同義禁竝前望也
정조 20년 · 목
政院啓言義禁府都事來言時囚毋得過三日滯囚事曾有定式保放罪人張壽缸李道善等當爲還囚捧供而判義禁鄭好仁同義禁洪明浩金魯永俱有身病知義禁未差不得備員開坐云請判義禁鄭好仁同義禁洪明浩金魯永竝卽牌招開坐敎以情勢似然竝許遞與未差之代前望單子入之待下批牌招察任前望以檍等批下檍思穆再違召敎以判事前旣行公知事義當竭蹶再違過矣更爲牌招
정조 20년 · 강
命金吾時囚李道善張壽缸等勘放
정조 20년 · 목
義禁府啓言全羅兵虞候李道善原情以爲渠以御營軍點考次三月十四日到礪山府恐有監色等收斂之弊一一捧侤音嚴飭矣該色輩作弊奸狀現發於該營點閱之時至有草記論勘之擧不察之罪萬殞難贖云所當請刑而曾經都總都事請議處允之又啓言方山前萬戶張壽缸原情以爲渠於昨年八月除拜本鎭九月到任方當捧糴之時各項餉還盡數收捧至於己酉各樣停退條四百餘石各穀收捧之餘又値歲末督捧無路竟歸未捧之科云泛稱遲晚請刑推得情敎以除刑推考律今日內勘放判堂姑未出任卿其代行又以張壽缸杖一百收贖告身盡行追奪放送啓允之敎以如有功減等
정조 20년 · 강
命昌原等六邑拿來守令中熊川鎭海依例定兼官順天府使崔守魯罷職事待捧供更稟鏡城前判官洪秉臣保授會寧府邑底官給糧饌毋令作弊
정조 20년 · 목
義禁府啓言昌原府使趙蒙錫熊川縣監沈象奎鎭海縣監李元圭泗川縣監李邦祚昆陽郡守李元祥漆原縣監趙永祥俱在任所請依例拿耒允之敎以熊川鎭海定兼官拿來旣有前例云今番亦依此爲之又啓言順天前府使崔守魯時在任所請依例拿來允之敎以順天倅近頗數遞而素稱難治所犯若非故有可恕罷職則待捧供後令政院更稟又以鏡城前判官洪秉臣會寧府竄配啓請押送允之敎以到處奊詬愈往愈甚旣駭於湖邑又悖於騎省猶不知悛犯科若此以渠舊習循例保授則必也更有弊端使之保授邑底官給糧饌莫式一毫作弊之意分付道臣
정조 20년 · 강
以許任爲副總管口傳也
정조 20년 · 강
水原留守趙心泰以壯勇外營別軍官春等都試設行馳啓
정조 20년 · 목
該留守狀啓以爲外營別軍官今春等都試臣於本月二十五日開場試取後居首一人得中數爻姓名竝爲馳啓左列別軍官出身尹勉鎭鐵箭一矢一百七步二矢一百九步三矢一百六步柳葉箭邊二中片箭貫一中
정조 20년 · 강
遞承旨李普溫李海愚鄭尙愚以金祖淳金翰東尹光顏代之祖淳尋罷以李肇源代之竝前望也
정조 20년 · 강
召見吏曹判書沈煥之于重熙堂因命煥之及參議宋煥箕竝許遞
정조 20년 · 목
敎曰近聞其實病難强於勞悴今日使之入侍兼爲體諒政月隔日吏曹判書沈煥之今姑許遞因此聞之三銓之病勢亦宜體諒參議宋煥箕許遞仍給相當藥物
정조 20년 · 강
以崔東岳爲都總管前望也
정조 20년 · 강
命各營將臣及捕將中帶兵曹堂上者依例入直如値發巡該營中軍該廳從事官代行
정조 20년 · 목
敎曰日前總帥之兵曹參判點下也該房以兼帶捕將應遞微稟初則漫應更考法典而置之大抵總管之毋得兼捕將者古之總管卽領兵之任而捕將之設置在於其時法文中只擧毋得兼帶總管而今古異制將臣例皆勿拘兼帶則總管亦當如此而屬之存羊之義雖不釐正至於兵曹亞堂尤異於總管該房之微稟極爲固陋若以內司入直爲不可兼帶則禁中頗牧尙矣元戎重任冠於各營而爲訓將者皆兼兵參向以古御將柳赫然以本職兵參領軍陪從於溫幸取例之者此也若無一定之式必當番番煩稟此後毋論捕將或各營將臣爲兵曹參判者依例入直以存古規如値發巡之日該營中軍該廳從事官代行事分付以爲例
정조 20년 · 강
有政兵曹參判徐有大進
정조 20년 · 목
以李萬吾爲全羅兵虞候朴鍾淳爲文兼申鴻周爲忠淸水使李殷福爲慶尙左兵使
정조 20년 · 강
改差忠淸水使申鴻周
정조 20년 · 목
敎曰曾有陞敍承傳近於衍文忠淸水使申鴻周改差其代待判堂上來更爲差出
정조 20년 · 강
領議政洪樂性陳箚賜批
정조 20년 · 목
箚略曰以吏曹判書薦望擬入事銓官來宣聖敎而第臣伏蒙恩暇便意調治獲延殘喘大小廟務莫能省檢以至尋常藩閫之望亦不敢議薦況此銓長之任所係重大則以臣昏耗之神識尤何敢冒當也哉伏乞亟遞臣職仍治臣罪批以旣行呈辭之例得由而廟薦又用中書近規使僚相代勞冢宰薦望則特以事體之稍異左右相皆推讓雖甚過當亦或似然卿須安心調理薦望一款如有左右相代行之例俾卽議薦仍命遣史官傳諭
정조 20년 · 목
疏略曰念臣一身污衊衆人所擯而獨我聖上每假以寵光屢侈以恩誥臣非木石寧不銘鐫苟或有毫分强策之勢豈敢爲冒昧煩聒之計而以跡則危甈旣不可抗顏周行以病則沈痼又無以自力陳列不過一無用之老物終不得一退而奄塡溝壑則其爲抑塞悶塞當如何哉伏乞許臣致仕之請批以卿其勿辭調理行公
정조 20년 · 강
兵曹參議朴聖泰上疏賜例批
정조 20년 · 목
疏略曰迺者人言憯刻指意陰險污衊身家無復餘地臣嘗聞老成君子之論粗知處謗之道以無卞爲要符則橫逆之來固當任之不較況伏見聖批下者日月之明照燭無餘糞土賤臣何以得此惟彼卑微之斥言之何太容易臣雖萬萬疲劣豈忍與彼臺臣者呶呶上下於口唇自辱其門戶哉第其依附云云誠不滿一笑臣之通籍殆近三十年于玆同朝周旋之際亦豈無交契之厚情誼之深而執此而曰依曰附則夫夫也孰得免於此謗耶顧臣本末長短固莫逃於淵鑑之下而幸値休明之運徒籍先蔭猥廁下大夫之列者莫非有隕自天欲報之德穹壤無極區區所自勉者惟在殫竭愚鈍以圖塵刹之報而已則人之爲言必欲甘心驅勒者抑何事耶至於習爲陰陽之態交構搢紳之間云云尤不覺氣短而膽掉夫乍白乍黑倏東倏西惟利是趨化身無數之謂陰陽而以臣樸魯之性不能隨人低仰與世推移且念根植單寒知識矇昧平居對人酬酢猶且畏愼之不暇而況且環顧一世初無恩怨之可言則以何心術以何意思扣舌雌黃交構爲事乎彼苟以風釆自許無隱爲義執臣之跡而論臣之罪則何不以某與某也緣臣之所交構以致何人之互相暌離底事之貽害世道明白指陳使擧世曉然知之而今乃爲此藏頭之噬虛影之射也其爲計也可謂欲巧反拙而多見其枉費心力也噫彼臺臣者果是何許人地而乃敢架鑿爲說橫斜詬辱氣意豪健一至於此跡其平生固何足深責而如臣自來虛舟年迫桑楡喪威震剝萬念都灰有何備數於當世而一筆句斷不復以人理相處亦可見人心之不良今臣自處之義但當謝絕榮途避遠駭機更不至貽羞朝廷伏乞亟命有司覈勘臣罪仍刋臣名於朝籍
정조 20년 · 목
因漢城府頹戶別單敎曰恤典卽爲分給而今番特遣史官宣傳官分掌摘奸與循例有間三四間草家則雖頹少者一體題給恤典朝者一單未及措辭判下亦爲依此擧行而未及報來處追單不侍措辭齊一題給事分付該廳賑廳啓言中部完少頹多一戶布一疋東部全家頹壓二戶錢二兩完少頹多四戶各布一疋西部全家頹壓一戶全幕頹壓七戶全幕漂失四戶各錢二兩完少頹多十一戶各布一疋南部全家頹壓一戶全家漂失一戶各錢二兩完少頹多四戶完少漂多一戶三四間中完多頹少二戶各布一疋北部完少頹多一戶布一疋合錢三十兩布二十四疋依例分給○因漢城府頹戶別單敎以恤典令該廳卽爲分給事分付賑廳啓言東部全家頹壓一戶錢二兩三四間中完多頹少一戶布一疋西部全家頹壓一戶錢二兩完少頹多五戶三四間中完多頹少三戶各布一疋合錢四兩布九疋恤典依例分給
정조 20년 · 강
左議政蔡濟恭陳箚賜批命吏判之代除在外老病情勢擬入
정조 20년 · 목
箚略曰冢宰有闕廟堂之薦望以進卽應行之事也顧今首相旣陳箚承批次相之替以行之未始無已例之可援臣雖愚昧豈不知應行之屬於臣身而猶且慢不擧行以致銓曹亞堂循環來往於臣與右相之家知其終無奈何則燈至煩稟於丙枕深夜之中此莫非臣之罪也臣之所患積塊復發於雨濕蒸熱之際自昨至今叫苦如狂在傍人面猶且不辨況且擬議於薦望重事乎伏乞亟遞臣職使薦望毋至稽延仍治臣罪以安私分批以莫嚴者中書之故事中書尊然後朝廷尊況冢宰亞於中書度支司馬又次之此三官之除擬也政官自政席進至相臣家捧硯紙近其前隨呼隨寫退詣次相之家遍示曰可始入望筒不可與藩閫將任之備局直薦言也領相調痾在第雖用徐忠憲呈告時例而竝與政官受薦而不應有欠中書特尊首相之意此所以政官六及門意晝徹宵至于翌午而首相在外次相代斲僅有李文簡已規此又所以令卿議剡卿又引病力辭而旣非忠憲呈告之時又異文簡在外之日藉欲强迫於右揆右揆其肯之乎且卿所愼積耳積乃聚之伍皆氣也氣降則病已故俗有謀病也似之諺不諗封箚後升降之候快獲衝墻開鏁之美乎否更遣政官兼宣批諭可强則薦進不可强則安心調理俟少間擧行仍敎曰此批答政官傳諭政月隔日京察不遠除在外老病情勢以一牌卽膺人擬入事一體傳諭
정조 20년 · 강
有政吏曹參判洪明浩進
정조 20년 · 목
以金載瓚爲吏曹判書柳焵爲大司諫申大龜爲掌令崔達翰爲持平李東宇爲正言朴吉源爲修撰韓用鐸爲副修撰黃昇源爲左尹李亨元爲右尹宋煥箕爲刑曹參議單付祭酒
정조 20년 · 강
命前司譯提調李晚秀敍用與內閣槐院兼帶竝仍任
정조 20년 · 목
因司譯提調望筒敎曰兩院自多所管咨官姑未回還前提調李晚秀敍用與內閣槐院兼帶仍任待開門牌招察任
정조 20년 · 강
罷吏曹參判洪明浩職以黃昇源代之韓晚裕爲吏曹參議竝前望也
정조 20년 · 목
敎曰朝廷之尊體統是已政望之往問大臣事面至嚴而時夜四次往來也右相家則只往二次云大臣之辭遜與否在大臣所執之何如而爲銓官者豈可以意逆志取舍存拔乎旣聞之後不可無飭當該堂上罷職以尊朝廷體統○敎曰政月當前政官當爲備員吏曹亞三堂前望單子入之待不批待開門與判堂牌招開政
정조 20년 · 강
遞承旨金翰東尹光顏
정조 20년 · 강
命注書金履永還付翰林前假注書吳泰曾仍察廳任
정조 20년 · 강
城內摘奸史官具得魯等城外摘奸宣傳官李儒燁等進書啓施頹戶恤典有差
정조 20년 · 목
東部摘奸史官具得魯書啓頹戶秩六戶貧戶秩三戶西部摘奸吏曹佐郞李勉昇書啓頹戶秩三戶殘戶秩三戶中部摘奸史官金履載書啓頹戶秩二戶貧戶秩二戶南部摘奸史官尹致永書啓頹戶秩六戶貧戶秩六戶北部摘奸史官徐俊輔書啓頹戶秩五戶貧戶秩二十一戶命頹戶恤典應式外量宜加給後草記貧戶參考前例米斗分給後草記○東部城門外摘奸宣傳官李儒燁書啓頹戶十五戶貧戶四戶西部城門外摘奸宣傳官任聖臯書啓頹戶二十二戶貧戶二戶西部城門外摘奸宣傳官張鉉宅書啓頹戶十九戶貧戶八戶南部城門外摘奸宣傳官鄭來升書啓頹戶十一戶貧戶二戶北部城門外摘奸宣傳官趙濟民書啓頹戶十戶貧戶九戶○敎曰城內頹戶摘奸史官書啓雖已啓下城外摘奸宣傳官書啓追到令該廳兼堂明曉出往江倉分兩歧依今日例擧行其餘道之稍遠處分遣郞官各就附近公廨亦爲分歧題給後草記事分付○賑廳啓言因五部摘奸史官書啓判付全頹戶東部一戶南部一戶元恤典錢二兩完少頹多戶中部一戶東部一戶南部一戶北部二戶三四間中完多頹少戶東部二戶西部三戶南部一戶元恤典布一疋因漢城府別單分給故應式外錢一兩加給五間以上完多頹少戶中部一戶東部二戶南部三戶北部三戶係是應式外而旣有特敎元恤典布一疋加給錢一兩亦依完少頹多例一體分給貧戶三十五戶各米四斗參考前例磨鍊分給又啓言因四部宣傳官書啓全頹戶東部一戶元恤典錢二兩加給錢一兩完少頹多戶東部二戶西部五戶南部三戶元恤典布一疋加給錢一兩竝爲分給全頹戶東部二戶西部二十二戶南部二戶北部二戶完少頹多戶東部八戶西部十四戶南部七戶北部五戶因漢城府別單元恤典業已擧行故只加給錢一兩完多頹少戶東部二戶南部一戶北部一戶亦依昨日例布一疋加給錢一兩一體分給貧戶東部四戶西部十戶南部二戶北部九戶各米四斗亦依昨日例題給而西部屬戶則臣時秀進往江倉一一分給東部南部北部三部屬戶則分送本廳郞官于各其附近處依例分給又因漢城府頹戶別單敎以恤典令該廳卽爲分給事分付賑廳啓言西部字內全家頹壓一戶全幕頹壓十六戶各錢二兩完少頹多六戶三四間中完多頹少二戶各布一疋北部字內全家頹壓二戶各錢二兩完少頹多二戶各布一疋合錢三十八兩布十疋依例分給
정조 20년 · 강
召見頹戶摘奸史官李勉昇金履載尹致永徐俊輔于重熙堂
정조 20년 · 목
予謂勉昇等曰貧戶之虛實過去探訪其何以詳知而特以投醪之義興頹戶摘奸一體施行今日亦宜分往城外諸處詳察以來也
정조 20년 · 강
遞刑曹參議宋煥箕以南公轍代之前望也
정조 20년 · 목
敎曰知其有病昨遞銓任則詞訟劇地之强令上來旣非實政亦乖禮使刑曹參議宋煥箕許遞又敎曰刑曹堂上前望單子入之待下批待開門牌招察任前望以南公轍批下
정조 20년 · 강
補知義禁金思穆黃海兵使
정조 20년 · 목
敎曰情勢旣伸則隨牌必違大關分義一番飭礪作爲節拍卽爲其家念舊之意知義禁金思穆黃海兵使除授使之待開門辭朝時任兵使遞付京職
정조 20년 · 강
命濟州前判官洪履祚等緘推旌義前縣監南涑勿論
정조 20년 · 목
先是濟州前牧使李禹鉉狀啓以爲本州六場甲寅年籍付馬四千六百四十六疋內今年點恪馬爲三千一百八十四匹比總欠縮爲一千四百六十二匹甲寅年籍付牛七百七十三首內今年點烙牛爲三百五十六首則比總欠縮爲四百十七首大靜縣三場甲寅年籍付馬九百二十六匹內今年點烙馬爲八百十五匹比總欠縮爲一百十匹甲寅年籍付牛三百三十二首內今年點烙牛爲三百十四首比總欠縮爲十八首旌義縣兩場甲寅年籍付馬一千六百一十五匹內今年點烙馬爲一千四百匹比總欠縮爲二百二十五匹甲寅年籍付牛七百七十四首內今年點烙牛爲四百五十三首比總欠縮爲三百二十一首臣謹按判下事目則元數千匹剩爲百匹者該守令陞敍縮爲八十匹者或罷或拿而今此所縮若是夥然且當點而闕點者本州六場中馬爲七百五匹牛爲三百五十六首大靜縣三場中馬爲五十匹牛爲十四首旌義縣兩場中馬爲一百二匹牛爲三百十一首此則與比總欠縮尤有所重事當逐匹徵代而顧今民勢自秋遑汲以賑以還猶恐救恤之不暇此時責徵徒致繹騷之弊實是行不得之政不得已待麥秋趁卽準捧計料冬春光景雖一幻劫而職在監牧者苟能殫竭於看養之方則其所耗縮必不至此其時本州判官洪履祚大靜縣監鄭運躋旌義縣監南涑罪狀令攸司從重勘處臣亦參在管轄之地致此溺職惶恐待罪又狀啓以爲牛島別屯馬今年依例點閱則癸丑年籍付馬三百三匹而今年點烙爲三百二十一匹則比總剩餘爲十八匹論以事目不滿賞典故置之不論至是下太僕太僕寺啓言耽羅馬畜之蕃息自古已然近年以來掌牧之官全不致意耗縮之數至於此多三邑十三場實在馬六千九百八十五匹比諸乙酉總一萬三千二百七十二匹之數所減爲六千二百八十匹零荐歉之歲昔豈無之而馬政則有孳而無縮且以牛島場馬言之昨年三百二十匹零數比乙酉無所減而獨各場馬匹如是耗失者蓋牛島則海路絕險間年官點之外人跡不入馬能準其數故也以此率之則各場馬減縮人也非歲也究厥所由非各邑掌牧之官而咎誰執乎言念及此誠萬萬駭痛守臣勘處之請在所當然昨年驅點時在任本州牧前判官洪履祚大靜前縣監鄭運躋旌義前縣監南涑竝令該府拿問嚴處牧使李禹鉉連年在任不能糾飭之失亦宜重勘而以他罪方在竄配中今姑勿論看牧一事爲本島最大之政守臣興三邑守宰民隱之外專意此事檢飭得宜措處有方則一年而必有一年之效二年而必有二年之效爲先嚴飭分付以爲考其勤慢申明賞罰之地牛隻欠縮一款請令禮曹稟處允之敎以容有可恕守令拿處代以緘推其中旌義前縣監南涑則該邑尤異他邑封進馬疋之體大馴良近來初有云竝與緘推勿論
정조 20년 · 강
推平安兵使任嵂淸北防禦使趙▣
정조 20년 · 목
該兵使狀啓以爲卽接彌串僉使任尙珍牒報則薪島下端俗稱馬鞍島而浦邊彼人結幕爲三庫中船一隻小船二隻人數合爲二十二名僉使大張軍威招致彼人中稍解文字者數人以境界之難犯約條之截嚴書示亦使能通漢語者傳語飭諭又問來接日子則以爲雖知防禁之嚴貧於漁利本月十八日果爲來接結幕矣有此禁逐之擧罪實難赦云面面相顧皆懷恐㥘漁網糧饌釜鼎運入船中自毀草幕向往彼邊外洋所謂船隻只是漁採之類船中所載則漁網三浮釜鼎六坐唐米二包鹽三斗其外無所載者龍川府使黃仁煐馳報辭緣與彌串僉使所報一般該府該鎭若能惕念懲畏頻加搜察則前度追逐曾未一朔又有此犯境結幕之擧言念邊政極爲疏虞不可以投接數少卽地逐送置而不論龍川府使黃仁煐彌串僉使任尙珍等拿致臣營嚴棍懲礪計料常時不能檢飭之罪臣亦惶恐待勘敎以卿推考事回諭○因防禦使趙岱待罪狀本敎以卿推考事回諭
정조 20년 · 강
召見大臣備堂及黃海兵使金思穆于熙政堂
정조 20년 · 목
思穆辭陞也○右議政尹蓍東曰日昨之雨有成霖之意旋得晴朗大是豊兆八路同然萬民維慶予曰今年日候眞是其雨而雨其暘而暘矣蓍東曰京外市直日下麥事亦復豊登云矣予曰民情將從此漸勝矣蓍東曰吏判薦望事徹宵竟晝致煩酬應不勝惶恐予曰亞銓受薦時於卿只往二次云夜中來往雖曰甚忙義當徧往諸大臣家豈可以領左相之不爲擬薦先逆右相之亦不爲乎蓍東曰亞銓處分臣實不安矣予曰薦望之只爲二人無或太少乎蓍東曰無故之人只此而已蓍東以松留所陳册子金川二面長湍一面移屬事稟奏予廣詢諸臣之見仍謂留守趙鎭寬曰松營專以放債爲營樣昔之三十萬今之所餘爲幾十萬鎭寬曰爲十五萬矣蓍東曰十五萬中一萬餘兩卽勅庫之錢明年支勅之後又欠原數矣此地與他有異只以貨遷爲生故不可無放債民之惜之如惜已物官債之贏則民利饒官債之縮則民利窮近年以來松營之放債漸少松民之爲生尤難云矣予曰大小南二面以戶曹稅重民不耕食故近以宮房折受爲名而歇其稅蠲其役以爲樂趨之地者將以許屬松京也若自當初屬之度支則民之樂趨豈可如是乎自借宮房之稱以後民戶日增田野日闢今若許屬二面之後竝此出付則不出數年松京所得不下爲歲入數千金矣鎭寬曰松人專以財利爲事而今若因此歸農則其與逐末之利大相不侔矣蓍東以關西人才收用事陳達予因措辭飭諭仍謂蓍東曰不但西路三南尤是士大夫之冀北而近日無一人爲南臺者豈無其人特無人薦進矣卿旣經完伯亦嘗有聞乎金麟厚子孫中有一鄕之望稱者云此足以爲南臺乎蓍東曰臣未詳知而題目之下恐將大驚而小駭大抵此等人別加採用然後山林讀書種子可以相繼近日人才之寂寥未始不因士林之無宗匠矣予曰古則關北亦有山林矣今世雖有其人待人吹噓以今風俗誰任其責此莫非偏論出後皆以山林爲諱故也予謂黃海兵使金思穆曰卿之處義過矣卿之本末長短予之所知且卿家地處與人自別不宜久置散班今之出補作爲節拍也思穆涕泣不能對
정조 20년 · 강
命金川二南面長湍松西面及白峙鎭移屬松都又命該守臣往復京畿海西兩道道臣更爲稟處仍飭松都文武儒士及膂力身手之可合奬用者搜訪以聞